Diari Oficial de la Generalitat Valenciana


Sumari del DOGV 3247, del 21-05-1998 (1998/3321)

ORDRE de 3 d'abril de 1998, de la Conselleria de Benestar Social, per la qual es convoquen beques destinades a la formació de tècnics i de professionals de l'activitat fisicoesportiva que cursen estudis en el I Màster d'Alt Rendiment, organitzat per la Universitat de València, i s'aproven les bases per les quals es regula la concessió d'aquestes.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3247

Data del DOGV
:   21-05-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/3321


Data del document
:   03-04-1998

Organisme emissor
:   Conselleria de Benestar Social

Tipus de document
:   Ordre

ORDRE de 3 d'abril de 1998, de la Conselleria de Benestar Social, per la qual es convoquen beques destinades a la formació de tècnics i de professionals de l'activitat fisicoesportiva que cursen estudis en el I Màster d'Alt Rendiment, organitzat per la Universitat de València, i s'aproven les bases per les quals es regula la concessió d'aquestes. [1998/X3321]
  
La Llei 4/1993, de 20 de desembre, de la Generalitat Valenciana, de l'Esport de la Comunitat Valenciana, estableix en l'article 3 el suport a la investigació esportiva, al desenvolupament de les ciències aplicades a l'esport, i la formació i l'actualització dels seus tècnics.
  
La Conselleria de Benestar Social, en la seua tasca de promoció i de difusió de l'esport, ha de procurar la col·laboració amb les universitats de la Comunitat Valenciana per tal de promoure, d'impulsar i de coordinar la investigació científica i el desenvolupament tecnològic de l'esport.
  
Per tal de promoure aquesta àrea esportiva que permeta i afavorisca el perfeccionament dels tècnics i dels professionals de l'activitat fisicoesportiva de la Comunitat Valenciana, la Conselleria de Benestar Social estableix aquest règim d'ajudes que s'ajustaran, pel que fa a la concessió, als criteris de concurrència, de publicitat i d'objectivitat.
  
En virtut de tot això, i d'acord amb allò establit en l'article 35 de la Llei 5/1983, de 30 de desembre, de Govern Valencià, en els articles 15, 16 i 17 de la Llei 4/1993, de l'Esport de la Comunitat Valenciana, en el text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana, i en el Decret 108/1992, de 6 de juliol, del Govern Valencià, pel qual es regula la concessió de beques,
  
ORDENE
  
Primer
  
Convocar la concessió d'un màxim de dues beques per a tècnics i professionals de l'activitat fisicoesportiva de la Comunitat Valenciana, per un import global màxim de cinc-centes mil pessetes (500.000 PTA), a càrrec de la línia 401, aplicació pressupostària 26.02.666.51, dels pressupostos de la Generalitat Valenciana per a 1998.
  
Segon
  
L'import de les beques per a tècnics i professionals de l'activitat fisicoesportiva serà de dues-centes cinquanta mil pessetes (250.000 PTA), tot valorant de les sol·licituds realitzades en temps i forma, d'acord amb els criteris establits en les bases d'aquesta ordre.
  
Tercer
  
Aprovar les bases per les quals es regula la convocatòria de beques per a tècnics i professionals de l'activitat fisicoesportiva, i que apareixen com a annex I d'aquesta ordre.
  
DISPOSICIONS FINALS
  
Primera
  
Per a l'adequat desplegament i execució d'allò indicat en aquesta ordre, es faculta el director general de l'Esport perquè dicte les resolucions de concessió i de denegació de les sol·licituds presentades, i les necessàries per a l'aplicació d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra aquesta ordre, que posa fi a la via administrativa, s'hi podrà interposar recurs contenciós administratiu en el termini de dos mesos comptadors des del dia de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana. La interposició del citat recurs requerirà comunicació prèvia a la Conselleria de Benestar Social.
  
Tot això de conformitat amb allò indicat en els articles 57 i 58 de la Llei que regula la jurisdicció contenciosa administrativa, i en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 3 d'abril de 1998
  
La consellera de Benestar Social,
  
MARCELA MIRÓ PÉREZ
  
Annex I
  
Bases per les quals es regula la concessió de beques per a tècnics i professionals de l'activitat fisicoesportiva que cursen els estudis del I Màster d'Alt Rendiment, organitzat per la Universitat de València.
  
Primera. Persones beneficiàries de les beques per a professionals de l'activitat fisicoesportiva
  
1.1. Podran sol·licitar aquestes beques els professionals de l'activitat fisicoesportiva que complisquen els requisits següents:
  
1.1.1. Tenir la condició de valencians d'acord amb allò indicat en l'Estatut d'Autonomia de la Comunitat Valenciana.
  
1.1.2. Tenir el títol de llicenciat, de diplomat, d'enginyer, o la titulació de tècnic superior esportiu superior o equivalent.
  
1.1.3. Haver formalitzat la matrícula en el del I Màster d'Alt Rendiment, organitzat per la Universitat de València.
  
Segona. Objecte i aplicació de les beques
  
Les beques per a professionals de l'activitat fisicoesportiva objecte d'aquesta convocatòria tenen com a finalitat el suport a la formació, l'especialització i l'actualització dels professionals de l'activitat fisicoesportiva, i estan adreçades al finançament parcial de l'import de la matrícula del I Màster d'Alt Rendiment, organitzat per la Universitat de València.
  
Tercera. Sol·licituds i documentació
  
3.1. Les sol·licituds es realitzaran mitjançant una instància adreçada a la Conselleria de Benestar Social, d'acord amb el model normalitzat que figura com a annex II d'aquesta ordre, i que estarà a la disposició de les persones interessades en la Direcció General de l'Esport (passeig de l'Albereda 16, València).
  
3.2. L'imprès normalitzat de sol·licitud, correctament emplenat, haurà d'anar acompanyat de la següent informació i documentació:
  
a) Fotocòpia acarada del document que acredite l'admissió al I Màster d'Alt Rendiment Esportiu, organitzat per la Universitat de València, i el pagament de les taxes de matrícula.
  
b) Full manuscrit en què s'exposen els motius perquè desitja accedir al curs.
  
c) Fotocòpia del DNI i del NIF.
  
d) Certificat d'Empadronament en qualsevol municipi de la Comunitat Valenciana.
  
e) Curriculum vitae. Tots els mèrits que s'indiquen en el currículum hauran de ser acreditats documentalment perquè siguen tinguts en compte.
  
3.3. Les sol·licituds es presentaran en el Registre General de la Conselleria de Benestar Social, situada al passeig de l'Albereda 16, de València, en les direccions territorials d'Alacant, de Castelló o de València, o en qualsevol dels llocs a què fa referència l'article 38 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
3.4. El termini de presentació de sol·licituds és de 15 dies hàbils comptadors des de l'endemà de la publicació d'aquesta ordre en el Diari Oficial de la Generalitat Valenciana; si el termini finalitza en dia inhàbil, s'entendrà prorrogat fins el primer dia hàbil següent.
  
3.5. L'admissió a tràmit d'una sol·licitud d'ajuda no generarà cap compromís de concessió d'aquesta.
  
3.6. La sol·licitud es considerarà desestimada si la resolució d'aquesta no es produeix en el termini de tres mesos comptadors des de l'acabament del termini de presentació d'instàncies.
  
Quarta. Valoració de les sol·licituds i resolució del procediment
  
4.1. Per a l'estudi i la valoració de les sol·licituds presentades, s'hi constituirà una Comissió Tècnica d'Avaluació formada per tres membres designats pel director general de l'Esport.
  
4.2. La valoració de les sol·licituds es realitzarà d'acord amb els criteris següents:
  
A. Formació acadèmica
  
4.2.1. Títol de doctor: 3 punts.
  
4.2.2. Suficiència investigadora: 1 punt.
  
4.3.3 Títol de llicenciat, d'enginyer, d'arquitecte, o de diplomat: 1 punt per cada titulació acreditada.
  
4.2.4. Expedient acadèmic: aprovat: 1 punt. notable: 1,75 punts. excel·lent: 2 punts.
  
Aquesta àrea es valorarà amb un màxim de 5 punts, i s'acreditarà mitjançant una fotocòpia acarada oficialment de la titulació acadèmica, original o fotocòpia acarada del certificat acadèmic complet en què apareguen totes les qualificacions obtingudes, altres mèrits acadèmics que la persona sol·licitant hi vulga fer constar amb l'aportació de fotocòpia acarada del títol administratiu corresponent.
  
B. Formació específica esportiva
  
4.2.5. Altres títols: entrenador nacional, o equivalent: 0,75 punts,
  
entrenador regional, o equivalent: 0,5 punts, i
  
monitor, o equivalent: 0,25 punts.
  
Aquesta àrea es valorarà fins un màxim de 3 punts, i s'acreditarà mitjançant una fotocòpia acarada de les titulacions indicades més amunt.
  
C. Publicacions i assistència a congressos
  
4.2.6. Publicacions, ponències, comunicacions relacionades amb l'alt rendiment esportiu.
  
Per cada publicació, ponència o comunicació, es podrà obtenir fins un màxim de 0,50 punts, i s'acreditarà mitjançant fotocòpia acarada de les actes del congrés on aparega el nom de la persona sol·licitant i el títol de la publicació, de la ponència o de la comunicació, o la documentació corresponent.
  
4.2.7. Assistència a cursos especialitzats relacionats amb l'alt rendiment esportiu
  
Per cursos de formació i de perfeccionament d'una duració no inferior a 30 hores, es valorarà fins 0,25 punts.
  
Per cursos de formació i de perfeccionament d'una duració superior a 100 hores, es valorarà fins 0,75 punts. S'acreditarà mitjançant fotocòpia compulsada del certificat d'assistència al curs, amb la indicació de la duració real d'aquest.
  
El conjunt d'aquesta àrea es valorarà fins un màxim de 2 punts.
  
D. Experiència docent i professional
  
4.2.8. Experiència docent i experiència professional com a entrenador: docència en cursos encaminats a l'obtenció del títol d'entrenador nacional, organitzats per les federacions esportives o per altres organismes; docència als centres d'Ensenyament Superior que conduïsquen a l'obtenció del títol de llicenciat en Educació Física o diplomat en Magisteri especialitzat en Educació Física i experiència professional com a entrenador.
  
Aquesta àrea es valorarà amb 1 punt per curs acadèmic impartit als centres d'Ensenyament Superior; 0,50 punts per cada curs impartit encaminat a l'obtenció del títol d'entrenador nacional o equivalent, i 0,50 punts per cada any de servei com a entrenador, fins un màxim de 3 punts. Tot això s'acreditarà mitjançant el certificat dels serveis prestats expedit per l'organisme competent, o amb una fotocòpia acarada del contracte amb la indicació de duració real d'aquest.
  
E. Programes oficials de tecnificació
  
Estar inclòs com a tècnic en algun dels programes de Tecnificació de la Generalitat Valenciana, de la Federació Autonòmica o de la Federació Espanyola.
  
Aquesta àrea es valorarà amb 2 punts per cada any d'experiència, fins un màxim de 12 punts, i s'acreditarà amb el corresponent certificat de l'organisme competent.
  
F. Condició d'esportista d'elit i/o d'alt nivell
  
L'acreditació de la condició d'esportista d'elit o d'alt nivell es realitzarà mitjançant el corresponent certificat de l'organisme competent.
  
Aquesta àrea es valorarà amb 5 punts per l'acreditació de la condició d'esportista d'alt nivell o d'elit "A", i amb 3 punts per l'acreditació de la condició d'esportista d'elit "B".
  
4.3. Una vegada formalitzats els actes d'instrucció corresponents, la Comissió Tècnica de Valoració estudiarà i valorarà les sol·licituds presentades, i elevarà la proposta de resolució de concessió i/o de desestimació al director general de l'Esport en un termini no superior a 20 dies naturals comptadors des de la conclusió del termini d'acabament de presentació de les sol·licituds.
  
4.4. La concessió o la desestimació de beques destinades a professionals de l'activitat físic serà comunicada per la Direcció General de l'Esport a les persones interessades, i també s'exposaran als taulers d'anuncis de la Conselleria de Benestar Social i de les direccions territorials d'Alacant, de Castelló i de València.
  
4.5. Quan el procediment d'adjudicació de les beques s'inicie en l'exercici anterior al de la seua aplicació, l'adjudicació estarà condicionada a l'existència de crèdit adequat i suficient en el pressupost de despeses de la Generalitat Valenciana corresponent.
  
Cinquena. Obligacions de les persones beneficiàries
  
5.1. Les persones beneficiàries de beques per a tècnics i professionals de l'activitat fisicoesportiva estaran obligades a:
  
5.1.1. Haver formalitzat la matrícula en el I Màster d'Alt Rendiment, organitzat per la Universitat de València.
  
5.1.1. Acreditar correctament la realització i l'aprofitament del curs per al qual es concedeix la beca, mitjançant la documentació corresponent.
  
5.1.3. L'ajuda concedida per aquest concepte és incompatible amb altres beques que puguen concedir-se per a la mateixa finalitat o similar i, per tant, hauran de comunicar l'obtenció de subvencions o de beques per a la mateixa finalitat procedents d'altres administracions o ens públics o privats.
  
5.1.4. Les persones beneficiàries de les ajudes regulades en aquestes bases no podran ser-ho de qualsevol altra ajuda per a la formació que puga ser convocada per la Conselleria de Benestar Social.
  
5.1.5. Sotmetre's a les actuacions de control financer que corresponen a la Intervenció General en relació amb les ajudes concedides.
  
Sisena. Modificació de la resolució de concessió
  
6.1. L'import de la beca concedida no podrà ser, en cap cas, d'una quantia que, aïlladament o en concurrència amb altres subvencions, ajudes o beques d'altres administracions públiques o d'altres ens públics o privats, supere el cost de l'activitat que ha de realitzar la persona beneficiària.
  
6.2. Tota alteració en les condicions tingudes en compte per a la concessió de al subvenció i, en tot cas, l'obtenció concurrent de subvencions o de beques atorgades per altres administracions o ens públics o privats, tal i com s'indica en la base 5.1.3, podrà originar la modificació de la resolució de concessió.
  
Setena. Relació amb la Generalitat Valenciana
  
7.1. La concessió i l'aprofitament de la beca objecte d'aquesta convocatòria, quan la persona beneficiària siga un empleat de la Generalitat Valenciana, funcionari o laboral, no modificara la seua relació laboral amb mateixa.
  
7.2. La concessió i l'aprofitament de la beca objecte d'aquesta convocatòria, quan la persona beneficiària no mantinga cap relació amb la Generalitat Valenciana, no implicarà vinculació laboral o administrativa amb la Conselleria de Benestar Social.
  
Vuitena. Procediment de pagament
  
Una vegada justificada correctament, es pagarà l'import total de la beca d'una sola vegada.
  
Novena. Termini i forma de justificació
  
9.1. Les beques es destinaran exclusivament al pagament de l'import de matrícula del I Màster d'Alt Rendiment, organitzat per la Universitat de Valenciana.
  
9.2. Per al cobrament de la beca, les persones beneficiàries hauran de presentar la documentació següent:
  
a) Fotocòpia acarada del document que acredite l'admissió al I Màster d'Alt Rendiment Esportiu, i el pagament de les taxes de matrícula.
  
9.3. Una vegada conclòs el Màster, i per a justificar la realització i l'aprofitament d'aquest, les persones beneficiàries hauran de presentar la documentació següent:
  
a) Certificat d'assistència que acredite haver assistit, si més no, al 80% de les classes teoricopràctiques.
  
b) Original o fotocòpia acarada del certificat de qualificacions.
  
c) Memòria de les pràctiques realitzades, acompanyada del corresponent informe del professor-tutor.
  
d) Projecte d'investigació, acompanyat de l'informe favorable del professor-tutor, que continga el grau de compliment del pla de treball, els resultats i el nivell de formació aconseguit per la persona beneficiària.
  
9.4. En el termini de tres mesos comptadors des de la notificació de concessió s'haurà de presentar la documentació indicada en l'apartat 9.2 d'aquesta base.
  
9.5. En el termini de 3 mesos comptadors des de l'acabament del Màster, caldrà presentar la documentació indicada en l'apartat 9.3 d'aquesta base.
  
Deu. Reintegrament de la beca
  
10.1. Procedirà el reintegrament de les quantitats rebudes, i l'exigència de l'interès de demora des del moment del pagament de la subvenció, en aquests casos:
  
a) Per incompliment de l'obligació de justificació.
  
b) Per obtenir la subvenció sense reunir les condicions requerides.
  
c) Per incomplir la finalitat per a la qual va ser concedida la subvenció.
  
d) Per incomplir les condicions imposades a les persones beneficiàries amb motiu de la concessió de la subvenció.
  
e) Igualment, en el supòsit recollit en la base 6.1, quan la subvenció principal siga la de la Generalitat Valenciana procedirà el reintegrament de l'excés obtingut sobre el cost de l'activitat realitzada.
  
Onzena
  
11.1. Per a tot allò no previst en aquesta ordre, les persones beneficiàries se sotmetran al que estableix la Llei d'Hisenda Pública de la Generalitat Valenciana i la Llei de Pressupostos de la Generalitat Valenciana per a 1998, tot això sense perjudici del règim d'infraccions i de sancions previst en el títol IV del text refós de la Llei d'Hisenda Pública de la Generalitat Valenciana.
  
11.2. La Direcció General de l'Esport podrà demanar totes les informacions, els aclariments o els documents complementaris, quan ho considere necessari per a l'assessorament.